《水调歌头 其二 咏爱月夜眠迟》
宋代·陈德武

三五嫦娥月，夜色正婵娟。自从窃药归去，天上几千年。

试问广寒高处，为甚缺多圆少，此理孰为权。弦望知天定，离合可人怜。

典宫锦，歌水调，载楼船。谪仙居士何在，月色尚依然。

遥想人生百岁，三万六千良夜，能得几时圆。莫遣金盆落，达曙照无眠。

作者简介：陈德武（生平不详）三山（今福建福州）人。有《白雪遗音》一卷。其《望海潮》词云：“之官路远，篙师又促旧航。”又同调云：“三分春色，十分官事。”盖尝出仕，道经钱塘、桂林、睢宁、浔阳等地。余皆不详。